google/wiki40b huggingface dataset:
Mosfellsbær

Mosfellsbær er en kommune og by i det sydvestlige Island (i regionen Höfuðborgarsvæðið), med 8 147 innbyggere (ved utgangen av 2007). Mosfellsbærs mest berømte innbygger var nobelprisvinner i litteratur Halldór Laxness. Mosfellsbærs norske vennskapsby er Skien.
Vazelina Bilopphøggers utvalgte

Vazelina Bilopphøggers utvalgte er en musikk-kassett utgitt av Vazelina Bilopphøggers i 1984. Omslaget er laget av Tommy Sydsæter.
Flaperon

Flaperon er en type kontrollflate på bakre kant av vingene på fly. Normalt er det balanseror på ytre del av vingen og flaps på indre del av vingen.
En flaperon kan være et ror som går langs hele vingen og fungerer som både flaps og balanseror (engelsk: aileron). På enkelte større fly kan det være et vanlig balanseror ytterst og vanlig flaps innerst og med flaperon som et tredje ror mellom disse som delvis følger stillingen både til balanseror og flaps.
Slike kontrollflater finnes på en rekke fly, både de aller største og på mindre, som blant annet seilfly, mikrofly og jagerfly (eks. F-18 Hornet).
Sand kirke (Suldal)

Historikk

Eldste omtale av en kirke på Sand er i 1295 (Sanskirkiu). Dette var i forbindelse med en konflikt mellom Bård prest på Sand og suldølene om fisket ved Faxstad, og der abbeden på Munkeliv kloster i Bergen tildømte Sand kirke retten langs kirkelandet så langt ut i elva som lovboka tillot. Sognet nevnes noen få år tidligere, i 1283. Faxstad er en «tapt» gård, og biskopen i Stavanger hadde i 1283 gitt denne til kannikenes bordhold mot at de høytidet årsdagen for hans død. Dette skulle skje ved at de ofret 12 mark gangbar mynt på alteret samt ga tilsvarende til de fattige.
Middelalderkirken på Sand var trolig en stavkirke. Denne er blitt avløst av en liten langkirke i tømmer. Byggetidspunkt for tømmerkirken er ukjent, men trolig skjedde det rundt 1600. Den sto oppe på haugen der kirkegården nå ligger, i den vestnordvestre delen. Tømmerkirken ble revet i 1852, og nåværende kirke ble reist omkring 50 m ned/vestsørvest for gamlekirken på  Lagarhus samme år. Rundt 1620 lå Sand som anneks til hovedkirken på Jelsa, noe den trolig hadde gjort siden midten eller slutten av 1300-tallet, i og med at det ikke nevnes prest ved Sand kirke etter 1311.
Dreadlocks

Utbredelse

Dreadlocks blir ofte forbundet med Jamaica og reggae der mange musikere er rastafarier med fletter som del av deres religion. Mange forbinder også frisyren med moderne rap, hardrock og heavy metal. De fleste som har dreads, er svarte, men hårrmoten blir stadig mer populær også for hvite. Det er lettest å få laget dreadlocks i afrohår fordi det er tykt og krøller seg i små, tykke krøller.
.

Backcomb-teknikken

Backcombing er den vanligste måten å lage dreads på. Man tar hovedsakelig en klase med hår og greier det bakover, mot hårroten samtidlig som man tvinner håret mellom fingrene. Hårene blir knyttet inni hverandre og presset sammen. Deretter bruker man en teknikk kalt palmrolling da man tar den ferdig flettede locken og ruller den mellom håndflatene. Man gjør dette for å binde løse hår som vil stikke ut etter backcombingen. Dette må man gjøre med alle dreadsene også lenge etter selve backcombingen som en del av vedlikehold av dreadlockene. Backcombing er en tidkrevende og tung prosess, som ofte kan ta mange timer. Når dette er blitt gjort på hele håret, er det bare en begynnelse på den ferdige frisyren. Det kan faktisk ta flere år før dreadsene er blitt til fullgode fletter. Håret trenger tid til å tove, knytte og vokse seg sammen for å skape faste og solide fletter.
Botnkrona

Vanskelighetsgrad

Botnkrona regnes for å være den av Sju søstre som er vanskeligst å bestige. Dette begrenser seg imidlertid til det siste stykket mot toppen, som likevel ikke er brattere enn at personer med relativt liten fjellerfaring lett kommer seg opp på sommerstid. På vinterstid bør man være fjellvant og ha godt utstyr.

Ruter

Toppen av Botnkrona kan nåes på flere måter. Den raskeste ruten er fra transformatorstasjonen på Breimo, rundt fire kilometer sør for Sandnessjøen. Derfra er det merket rute til toppen. En normalt trent person kan gå til toppen på 2-3 timer og ned igjen på 1 time på en tørr sommerdag etter denne ruten. En alternativ rute er å ta til høyre der stien skiller seg ved foten av Grytfoten (skiltet), for å gå denne først og så Botnkrona etterpå. Denne turen bør man beregne 4-5 timer på siden man må langt ned på baksiden og så opp igjen. Et tredje alternativ er å gå opp anleggsveien fra Sundøya til Horva-senderen, og derfra sørover til man kommer til Botnkrona. Denne ruten ble merket sommeren 2008.
Barmøya

Barmøya eller Barmen er ei øy i Selje kommune i Sogn og Fjordane, sør for Stadlandet. Arealet er 9 km².
Bygda Barmen ligger på sørsida av øya og har fergeforbindelse til Sandvik og Fylkesvei 618.
Xanthotrogus

Utseende

Middelsstore, blanke, gulbrune oldenborrer. Oversiden er hårløs og nokså kraftig punktert.

Utbredelse

Slekten er utbredt i Sentral-Asia.
Naurus grunnlov

Naurus grunnlov ble vedtatt av landet 17. mai 1968.
Zeppelinknute

Zeppelinknute er en måte å skjøte to tau. Den er meget pålitelig, stabil, og veldig lett å løsne etter belastning.
Navnet kommer av at det sies å ha vært en tid da flygere i det amerikanske militæret var pålagt å feste heliumballongene med kun slike knuter. 
Zeppelinknute har ikke en ABOK nummer (var ukjent da "The Ashley Book of Knots" ble skrevet) men knuten ABOK#582 ligner veldig; Hadde endene til zeppelinknute blitt fortsettelsen av hverandre (om den var slått i bukt) ville den blitt ABOK#582. I lys av hva man vet om påliteligheten til Zeppelin kan man gjette at en slippet versjon av ABOK#582 kan brukes som en utmerket knute for å ta vare på svake eller slitte punkter i tauet men Førerløkke som er like god til slikt bruk og i tillegg mye enklere å slå på bukt er å foretrekke.

Utforming

Zeppelinknute kan utformes ved å lage en turn på begge tamp som skal skjøtes sammen, den ene som 6 og den andre som 9, legge dem oppå hverandre slik at begge tampene ligger på utsiden, føre deretter begge tampene over på motsatt utside og gjennom det felles hullet (dvs forbi hverandre i motsatt retning), og stramme ved å dra parvis først på tampene deretter på langpartene.
En praktisk metode mens man holder tauene er vist i denne video .

Slippet

Med begge tampene slippet gjennom knuten og med stoppeknuter på tampene den dobbeltslippede Zeppelinknute er både mindre sannsynlig å ryke (langpartens første tørn har 4 tautykkelser på innsiden fremfor 2, dvs har større tørn radius, dermed mindre spenning der) og er mindre sannsynlig å løsne av at tampene blir sugd inn ved høy belastning (pga stoppeknuter og lås).
Smugling

Smugling er ulovlig innførsel eller utførsel av objekter fra en stat til en annen.
Smugling gjøres som regel attraktivt når ulike stater har ulike regler og lover for det objektet som overføres. Hvis et land for eksempel har forbud mot bruk av en vare, eller store særavgifter ved omsetning av en vare, vil det være lønnsomt å smugle inn slike varer. Smugling er en kjent virksomhet gjennom mange hundre år, for eksempel skapte forbudstiden i USA (1920–1933) et beryktet marked for smuglere. Arthur Omres bok Smuglere fra 1935 omhandler smuglermiljøet i Norge under brennevinsforbudet, og filmen med samme navn (1968) baserer seg på denne boken.
I prinsippet er smugling en form for svært lønnsom forretningsvirksonhet, som en nasjon har gjort ulovlig ved bruk av lover eller regelverk.
Potetkreft

Biologi

Poteter som er angrepet av soppen har ertestore eller større utvekster med utgangspunkt i groene. I disse utvekstene finnes det store mengder tykkveggede hvilesporer som sprer seg om råte angriper utvekstene slik at de åpner seg. Hvilesporene kan våre spiredyktige i 20-30 år, og kan spres med vann over korte avstander og med redskaper og jord over lengre avstander. Når soppen spirer dannes svermesporer som angriper unge potetknoller. Sporene trenger inn i poteten og fører til kraftig delingsaktivitet som viser seg som utvekster som vokser utover sommeren. Det dannes sommersporangier som igjen frigir svermesporer som kan infisere samme knoll, noe som gjør at man kan få store utvekster som vist på bildet.

Utbredelse

Soppen kom trolig til Europa fra Sør-Amerika i 1880-årene og har vært påvist i alle fylker i Norge bortsett fra innlandsfylkene Hedmark og Oppland og de to nordligste fylkene Troms og Finnmark. Nye potetsorter er resistente mot den vanligste arten av soppen, mens eldre sorter som mandelpotet og gulløye og såkalte landsorter ikke er det. Den blir således ikke regnet som noe praktisk problem i potetdyrking i Norge i dag.

Meldeplikt

Potetkreft er en sykdom som er meldepliktig, slik at man etter Matloven og forskrift om planter og tiltak mot planteskadegjørere er pliktig å melde fra til Mattilsynet dersom man oppdager sykdommen.

Historisk informasjon om potetkreft

Informasjon om potetkreft kan finnes i arkiver etter Landbrukskontor og Jordstyrer. Deres oppgaver var blant annet å påvise om potetkreft eksisterte innenfor området de var satt til å forvalte. Om slik smitte ble funnet skulle disse organene sette igang tiltak for å hindre spredning. Som følge av dette er brorparten av arkivaliene etter denne virksomheten kontrollsedler som viser om/når de enkelte bønder har fått påvist potetkreft, om de ligger utsatt til i forhold til naboer med dette problemet og hvilke typer poteter som har blitt benyttet.
André Paus

Karriere

André Paus startet sin profesjonelle karriere i FC Twente i 1985. Han har også spilt for Júbilo Iwata, Fujitsu og Heracles Almelo.
Systole

Systolen er definert som det tidsintervallet hvor hjertet trekker seg sammen og pumper blod ut i sirkulasjonssystemet. Systolen er en del av hjertesyklusen, hjertets periodiske sammentrekning og utvidelse. En systole følges av en diastole, og tilsammen utgjør disse to fasene en hel hjertesyklus. En hjertesyklus varer, for mennesket, normalt i omtrent 1 sekund, og systolen utgjør 1/3 av denne.
Igor Burzanović

Landslaget

Igor Burzanović spilte 6 landskamper for Montenegros herrelandslag.
James Marshall (skuespiller)

Karriere

Marshall TV-debuterte i 1985 via en gjesteopptreden i krimserien Murder, She Wrote. I 1988 hadde han en mer bemerket gjesteopptreden i ungdomsserien ABC Afterschool Specials, og i 1990 kom hans filmdebut via en birolle i dramaet Cadence, med Charlie Sheen i hovedrollen. I perioden 1989-91 hadde han flere opptredener i familieserien Growing Pains. I 1990 nådde hans karriere nye høyder da han fikk rollen som den følsomme outsideren James Hurley i den am. kultserien Twin Peaks. I 1992 spilte han hovedrollen i boksedramaet Gladiator og samme år returnerte han i rollen som James Hurley i filmen Twin Peaks: Fire Walk with Me. Han har etter det hatt sentrale roller i filmer som Et spørsmål om ære (1992), Hits! (1994), Soccer Dog: The Movie (1999), Luck of the Draw (2000) og Down (2001).
Marshall har også spilt i flere TV-filmer, blant annet Nightbreaker (1989), The Ticket (1997) og Alien Lockdown (2004). I 1993 returnerte han i nok en gjesteopptreden i krimserien Murder, She Wrote, og i 2003 en gjesteopptreden i den kjente krimserien CSI: Crime Scene Investigation.
I 2010 var han aktuell i skrekkthrilleren The Cursed.

Priser og nominasjoner

I 1989 ble han nominert til en «Young Artist Award» for sin gjesteopptreden i serien ABC Afterschool Specials.

Personlige forhold

James var gift med Ana Marshall fra 1991 og til de skiltes i 1993. Han har siden 1998 vært gift med skuespillerinnen Renee Griffin. De har ett barn sammen (f. 2002).
Magnetisk dipol

En magnetisk dipol er den enkleste magnet. Den består av et magnetisk moment samt det magnetiske feltet som det skaper. Den dannes av en elektrisk strøm eller ladning som går rundt i en lukket bane. All magnetisme skyldes mikroskopiske, magnetiske dipoler som har sitt opphav i elektronenes rundgang om atomene eller deres intrinsikke, kvantemekaniske spinn.
Ethvert system med lokaliserte, elektriske strømmer vil i store avstander se ut som en magnetisk dipol.
Grunnkretser i Fræna kommune

Grunnkretser i Fræna kommune er delområder og grunnkretser som seksjonerer Fræna kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Mario Party

Mario Party

Det første spillet i serien ble utgitt på Nintendo 64 14. desember 1998 i Japan. Mario Party har totalt 53 minispill.

Mario Party 2

Det andre spillet i serien ble utgitt 17. desember 1999 i Japan og var det første spillet som introduserte gjenstander som kan brukes av deltakerne i spillet til egen gevinst, eller for å ødelegge for de andre spillerne. Mario Party 2 har totalt 65 minispill.

Mario Party 3

Mario Party 3 ble utgitt 7. desember 2000 i Japan. Mario Party 3 har totalt 71 minispill, og er det siste spillet utgitt på Nintendo 64.

Mario Party 4

Det fjerde spillet i serien ble utgitt 21. oktober 2002 i Japan til Nintendo Gamecube. Mario Party 4 har totalt 77 minispill.

Mario Party 5

Det femte spillet spillet i serien ble utgitt 10. november 2003 i Japan og har totalt 75 minispill.

Mario Party 6

Det sjette spillet i serien ble utgitt 18. november 2004 i Japan. Mario Party 6 har totalt 82 minispill.

Mario Party 7

Mario Party 7 er det siste spillet i serien som ble utgitt Nintendo Gamecube. Det er totalt 88 minispill i den sjuende utgaven av spillserien. Spillet ble sluppet 7. november 2005 i Japan.

Mario Party 8

Mario Party 8 ble sluppet 29. mai 2007 i Japan til Nintendo Wii og har totalt 81 minispill. Det første spillet til Nintendos populære konsoll og tar i bruk Wii-kontrollens funksjoner på de fleste områder.

Mario Party 9

Mario Party 9 ble sluppet til Nintendo Wii U mars 2012 i Europa. Spillet inneholder 82 nye minispill hvor deltakerne blant annet kan lage pizza, rømme fra hjemsøkte herregårdshus og kjøre om kapp med snøscootere. Det er feltet på spillbrettet som avgjør hva slags minispill man skal spille.

Mario Party 10

Hovedartikkelen:Mario Party      10

Mario Party Advance

Mario Party Advance ble sluppet 28. mars 2005 til Game Boy Advance, og er det første spillet i serien sluppet på en håndholdt maskin.
Det er over 120 minispill i spillet.

Mario Party DS

Mario Party DS ble sluppet til Nintendo DS 19. november 2007 i USA. Spillet tar i bruk den håndholdte konsollens berøringsskjerm på mange av minispillene.
Det er det andre håndholdte spillet i serien.
Det er totalt 74 minispill i spillet.

Mario Party: Island Tour

Mario Party: Island Tour ble sluppet November 2013 og er det første Mario Party spillet på Nintendo 3DS.
Det er det tredje håndholdte spillet i serien.
Spillet har totalt 81 minispill.

Mario Party: The Top 100

Mario Party: The Top 10 er en samling av de 100 beste minispillene i serien så langt og ble utgitt i desember 2017.
Den er det femte håndholdte spillet i serien.
Airwave

Airwave er et TETRA-basert radiokommunikasjonsnettverk brukt av nødetatene i Storbritannia. Nettet er digitalt og kryptert, og dekker over 99% av befolkningen. Det ble bygget ut fra 2001 til 2005. Airwave-nettverket tilsvarer det norske Nødnett.
Clyde

Clyde (skotsk gælisk: Cluaidh) er en stor elv i Skottland. Med sine 176 km er den den tiende lengste i Storbritannia og den tredje lengste i Skottland. Det flyter gjennom storbyen Glasgow, og er uten tvil den aller viktigste elven for skipsbygging og handel i det britiske imperiet.
Det er rundt 72 broer (jernbane, vei, gangbro, og andre) som krysser Clyde, fra elvemunningen og til dens kilde.

Industriell vekst

Clydes betydning ved begynnelsen av den industrielle revolusjon var drevet av dens nærhet til Glasgow som var en havn med retning Amerika. Tobakk- og bomullshandelen begynte tidlig på 1700-tallet. Imidlertid var den grunne Clyde ikke seilbar for de største havgående skipene og skipslast ble isteden overført ved Greenock eller Port Glasgow mens mindre skip kunne seil motstrøms opp til selve Glasgow.

I kulturen

«Black Is the Colour (Of My True Love's Hair)» er en populær folkesang av skotsk opprinnelse, som finnes i flere versjoner, særlig etter at den kom til USA og blitt innspilt av flere sangere, blant annet Nina Simone. I dens opprinnelige utgave refererer teksten til elven Clyde: «I go to the Clyde to mourn and weep / But satisfied I could never sleep».
Australian Open 1993

Australian Open 1993 ble arrangert i Melbourne 18. – 31. januar. Australian Open er en Grand Slam-turnering i tennis. Singleturneringen for herrer ble vunnet av amerikaneren Jim Courier, som i finalen møtte og beseiret samme motstander som året før, svenske Stefan Edberg. Dameturneringen ble vunnet av Monica Seles fra Jugoslavia. Hun vant også turneringen i 1992.
Buromskiy Island

Buromskiy Island er en liten øy i Antarktis, beliggende 0,6 kilometer sør for Haswell Islands i Queen Mary Land. Den ble oppdaget og kartlagt av en gruppe fra Den australasiatiske antarktisekspedisjonen 1911–1914 under ledelse av Douglas Mawson. Øya ble fotografert av en sovjetisk ekspedisjon i 1958 og navngitt etter N.I. Buromskij, ekspedisjonens hydrograf som omkom i Antarktis i 1957 og ble gravlagt på øya. Et annet ekspedisjonsmedlem ble også gravlagt her, i tillegg til åtte sovjetrussiske, tsjekkoslovakiske og østtyske ekspedisjonsmedlemmer som omkom 3. august 1960 i en brann ved den nærliggende forskningsstasjonen Mirnyj. Gravlunden er oppført på Antarktistraktatens liste over historiske steder og kulturminner i Antarktis.
Alan Hudson

Karriere

Alan Anthony Hudson ble født og vokste opp ved King's Road, men fikk likevel ikke kontrakt med barndomsklubben Fulham. han signerte derfor senere for Chelseas juniorlag. Han fikk sin A-lagsdebut 1. februar 1969 i 5–0 tapet mot Southampton. Han spilte seg til fast plass på laget i 1969–70 sesongen og bidro sterkt til at Chelsea tok 3.-plassen i First Division. Hudson spilte hver kamp i Chelseas vei til FA Cup-finalen i 1970, men kunne ikke spille finalen etter at han skadet seg i 2-1 seieren mot Leeds United.
På grunn av økonomiske problemer i Chelsea, ble Alan Hudson satt på transferlisten i januar 1974. Kort tid etter signerte Hudson for Stoke City for £240 000, noe som var klubbrekord.
I januar 1976 ble Hudson solgt videre til Arsenal for £200,000. og gikk tilbake til Stoke City for £22 500 i januar 1984. Alan Hudson avsluttet karrieren i 1985.

Landslagsspill

Han ble kalt opp i landslagstroppen i 1975 av manager Don Revie. Hans debut kom i 2-0 seieren mot verdensmester Tyskland på Wembley. Han spilte også i 5–0 seieren mot Kypros.

Familie

Sønnen Anthony er også tidligere fotballspiller og er landslandtrener for New Zealand.
Siggjo

Innseglingsmerke

Siggjo har til alle tider vært et viktig innseglingsmerke som kan sees langt til havs. Fjellet er inntegnet på gamle kart, og tyske og hollandske sjøfarende benyttet fjellet til navigasjon i middelalderen for den som skulle inn Bømlafjorden. Man mener også at Siggjo har hatt en militær strategisk betydning og vært en del av et gammelt vaktsystem langs kysten.

Turmål

Fjellet er et populært turmål, og mange tusen besøker det hvert år. Det er god sti fra P-plass ved rv 542 opp til toppen. Det første stykket følges en traktorvei. Stien er 1,8 km lang og har en høydeforskjell på ca. 300 høydemeter. Flere steder er det anlagt mindre bruer. Det går også en sti på vestsiden fra Åreiddalen. Fra parkeringsplassen førlges gårdsveien det første stykket inn til Sletta, før man fortsetter på sti opp gjennom lia i tett løvskog langs et elveløp. Videre går stien opp det bratte skaret kalt "Kyrdalen". Herfra er det flott utsikt vestover. Stien fra vestsiden benyttes av få og er derfor ikke så synlig i terrenget. Fra toppen av Siggjo har man vidt utsyn mot Bømlos tusen øyer. Ytterst i sørvest sees Utsira, i nord Lyderhorn i Bergen, i øst Folgefonna og i sør Haugesund. På toppen står televerksmasten. Her ligger også en Televerkshytte hvor turgårere kan registrere seg. I 2003 hadde over 8000 skrevet navnetrekket sitt i turboken.

Siggjo-rhyolitten

Fjellet Siggjo er danna gjennom vulkansk aktivitet, men er ikke ei vulkankjegle selv om tjernet på toppen kan gi inntrykk av et krater. I fjellsiden er det gode forekomster av bergarten rhyolitt, og rhyolitten fra Siggjo er lett gjenkjennelig med sin mørke grønnlig farge blandet med lysere spetter og årer. Steinen ble benyttet fra år 4000 til år 2000 f.Kr. Den ble brutt fra fjellet med ild og vann, og man kan gjenfinne den på steinalderboplasser som pilspisser og skjæreredskap både i Hordaland og Nord-Rogaland, men også så langt nord som Kristiansund, øst ved Hardangervidda og sør som Lista og Lillesand. Fra de ca. 2000 årene som rhyolitten ble benyttet, kan man få god informasjon om hvordan handel og samkvem foregikk mellom landsdelene i steinalderen.
Brattås (Kungsbacka)

Brattås er et tettsted i Kungsbacka kommune i Hallands län i Halland i Sverige. I 2010 hadde tettstedet 384 innbyggere.
Drakar och Demoner

Drakar och Demoner er navnet på en serie svenske fantasy-rollespill utgitt siden 1982 av Äventyrsspel (Target Games) og i senere tid Riotminds. Drakar och Demoner er Sveriges mest solgte rollespill; anslagsvis har spillet solgt i langt mer enn 100 000 eksemplar dersom man regner alle utgavene, noe som gjør spillet stort i forhold til hvor mange svensktalende det finnes. Drakar och Demoner forkortes som regel DoD og skal skilles fra D&D som betegner det større engelske spillet Dungeons & Dragons.

Opprinnelse

Drakar och Demoner er til tross for navnlikheten ikke en oversetting av Dungeons & Dragons men var i utgangspunktet en oversettelse av Chaosiums Basic Role-Playing sammen med Magic World som var ett kampanjehefte for fantasy. Fredrik Malmberg, en av Target Games stiftere kjøpte rettigheter for å konstruere og gi ut rollespill basert på Basic Role-Playing i Sverige av Chaosium for et engangsbeløp.
Paranal-observatoriet

Paranal-observatoriet (spansk: Observatorio Paranal) er et astronomisk observasjonsenter i Cerro Paranal (Chile). Det drives av Det europeiske sørobservatorium (ESO).
Diplomatikk

Diplomatikk er læren om middelalderdiplomer og en historisk hjelpevitenskap. I betydningen dokumentlære er diplomatikk læren om gamle dokumenter.
Gjennom diplomatikk drives klassifisering og kildekritikk, blant annet ved vurdering av dokumenters ekthet og under hvilke omstendigheter de er blitt til. Diplomatikken handler også om hvordan dokumenter skal tolkes.
Diplomatikken ble grunnlagt av Jean Mabillon, som i 1681 publiserte De Re Diplomatica.
Andre, nærliggende historiske hjelpevitenskaper er sfragistikk (sigillografi, læren om segl) og paleografi, læren om skrift.
Pantodinus

Utseende

En ganske stor (25-40 millimeter), blankt svart gullbasse. Hannen av denne arten er svært ulik de fleste gullbasser og ser nærmest ut som en hornbille, for eksempel i slekten Strategus. Den har et langt, krumt horn på hodet med et par butte tenner på oversiden, og en kraftig, rund knøl på hver side av pronotum, disse har rett fremkant som er tett kledt med gule hår. Pronotum er spredt men tydelig punktert. Kroppsformen er omtrent sylindrisk. Dekkvingene har dype punktstriper. Hunnen mangler hannens horn og utvekster på pronotum.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Mexico og Guatemala.